LUR bekommerd ná wagte by skool geskiet wordArgieffoto Kwazi Mshengu, LUR vir onderwys in KwaZulu-Natal, het Sondag sy kommer uitgespreek oor die vlaag gewelddadige voorvalle by skole in die Folweni-gebied, suid van Durban. Dit kom ná die jongste voorval waar twee veiligheidswagte Saterdag in die vroeë oggendure deur onbekende aanvallers by Folweni High School geskiet is. Die voorval het in dieselfde gebied gebeur waar ŉ onderwyser twee weke gelede koelbloedig vermoor is. Folweni High School is ook dieselfde skool waar ŉ leerder een van sy klasmaats ŉ paar jaar gelede tydens ŉ rusie oor ŉ selfoon doodgesteek het. Na berig word, het twee private veiligheidswagte Saterdagoggend die skoolperseel gepatrolleer toe hulle albei geskiet is, een in die been en die ander in die bors. Die wag wat in die bors gewond is, is tans in ŉ kritieke toestand in die hospitaal. Tydens die voorval is enjins en ratkaste van Quantum‑minibusse wat aan die skool geskenk is vir gebruik in praktiese lesse vir meganiese tegnologie gesteel. Die skool se administrasiegebou en die rekenaar- en wetenskaplaboratoriums is ook erg beskadig. “Ons is oor die algemeen bekommerd oor die voorvalle van geweld in ons skole, maar dit blyk dat die Folweni-gebied een gebied is waarop ons intensief moet fokus,” het Mshengu gesê. “Ons wens albei veiligheidswagte, veral die een wat in die waakeenheid behandel word, ŉ spoedige herstel toe. Geweld in ons skole is ŉ ernstige kwessie en hierdie voorval bewys weer die ontplooiing van veiligheidswagte by skole kan nie die enigste oplossing vir hierdie vlaag geweld wees nie. As ŉ samelewing moet ons saamwerk om volhoubare en berekende oplossings vir hierdie probleem te vind.”